กยศ.เดินหน้าปล่อยกู้นักเรียน
กยศ. พร้อมเดินเครื่องปล่อยกู้ กยศ.-กรอ. ปีการศึกษา 2555
18 พ.ค. 2555

กยศ. พร้อมเดินเครื่องปล่อยกู้ กยศ.-กรอ. ปีการศึกษา 2555
นายธาดา มาร์ติน ผู้จัดการกองทุนเงินให้กู้ยืมเพื่อการศึกษา (กยศ.) เปิดเผยว่า กยศ. เริ่มดำเนินการโครงการเงินกู้เพื่อการศึกษาที่ผูกกับรายได้ในอนาคต (กรอ.) เมื่อต้นเดือนพ.ค.ที่ผ่านมา โดยในปีการศึกษา 2555 จะดำเนินการให้กู้ยืมควบคู่ไปกับกองทุน กยศ. โดยจะให้มีการดำเนินการผ่านระบบออนไลน์เพื่ออำนวยความสะดวกแก่ผู้กู้ยืมและพร้อมโอนเงินให้ทันต่อการกู้ยืมในภาคเรียนที่ 1/2555 เพื่อไม่ให้มีผลกระทบต่อนักเรียน นักศึกษาผู้กู้ยืม ซึ่งขณะนี้บางสถานศึกษาได้เริ่มเปิดภาคเรียนแล้ว โดยกองทุนฯ กำหนดเปิดระบบ e-Studentloan ให้นักเรียน นักศึกษาลงทะเบียนและยื่นความประสงค์ขอกู้ยืมในภาคเรียนที่ 1/2555
สำหรับกองทุน กยศ. เปิดกู้ยืมได้ตั้งแต่บัดนี้เป็นต้นไป และกองทุน กรอ. เริ่มกู้ยืมได้ตั้งแต่วันที่ 1 มิ.ย. จนถึงวันที่ 31 ก.ค. 2555
นอกจากนั้น กองทุนฯ ยังได้มีการจัดประชุมสัมมนาเพื่อสร้างความรู้ความเข้าใจในการดำเนินงาน กยศ. และ กรอ. และเป็นการเตรียมความพร้อมให้แก่ผู้บริหารสถานศึกษาและผู้ปฏิบัติงานกองทุนฯ ในสถาบันการอาชีวศึกษาของรัฐ สถาบันการอาชีวศึกษาเอกชน และสถาบันอุดมศึกษาทั้งรัฐและเอกชนทั่วประเทศ จำนวน 1,150 แห่ง ระหว่างวันที่ 16-18 พ.ค. 2555 ณ ศูนย์การประชุมแห่งชาติสิริกิติ